Mau maad̶akare Jesús Galilea mar kĩaraa wãsii.
Mau mar maud̶e Tiberias abadau.
Jesusba ẽbẽrarãba ne poyaa waud̶akau wau b̶uud̶eeba ẽpermo nuree aribiabiabachii.
Ẽbẽrarã ãreaba mau unu panasiid̶eeba ichi baara ãrea wãsid̶au.
Maabae Jesús ichi baara nibabadaurã ome ead̶aa wãd̶aped̶a jeed̶a akʉ paneesid̶au.
Mau ewarid̶e judiorã Pascua ewari ʉ̃rʉ ba b̶uasii.
Maud̶e Jesusba ẽbẽrarã ãrea ichimaa needuu unusiid̶e,
Felipemaa naka id̶isii:
—Pan ¿sama nedod̶aima joma naarã ẽbẽrarã kobiad̶ai baita?
Jesusba kãare waui b̶uu kuitaa b̶uasii.
Maud̶eeba maka jarasii Felipeba saka panaui kuitaayua.
Felipeba panausii:
—Ab̶a año baidia trajad̶a bare paaped̶aad̶aba poyaa pan nedod̶aabai b̶uu,
ẽbẽrarã ab̶aab̶aamaa b̶aꞌãra bid̶a kobiad̶ai baita.
Maud̶e chi Jesús baara nibabarii Andrés,
Simón Pedro ãbaba naka jarasii:
—Warr nama b̶uuba cebada waud̶a pan jua ab̶a uru b̶uu maud̶e b̶eda ome uru b̶uu.
Maamina ẽbẽrarã ãrea duanuu ome mau ¿sakaima?
Aria sirua id̶aa b̶uasii.
Maud̶eeba Jesusba jarasii:
—Jomaurãmaa jarásturu siruad̶e akʉ paneed̶amera.
Ara makʉd̶e jeed̶a akʉ duaneesid̶au.
Maarã 5.000 mukĩrarã panuka duanasii.
Jesusba pan juad̶e adauped̶a Dachi Akõremaa ichíturu kid̶ibai asii.
Maabae ichi baara nibabadaurãmaa jarasii ẽbẽrarãmaa dead̶akad̶amera.
B̶eda sid̶a ara mau kĩra wausii jomaurãba ãchi kʉ̃ria kod̶amera.
Jomaurãba jãwaa kosid̶aud̶e Jesusba ichi baara nibabadaurãmaa jarakuasii:
—Chi ʉ̃rʉ b̶eed̶a joma araa pésturu ab̶a b̶istĩika bid̶a jirakuarãad̶amera.
Ara makʉd̶e araa pesid̶au.
12 jab̶ara waabirubisid̶au mau pan cebada waud̶a ʉ̃rʉ b̶eed̶aba.
Chi Jesusba ẽbẽrarãba ne poyaa waud̶akau waud̶a unusid̶aud̶e,
ẽbẽrarãba naka jarasid̶au:
—Biawãra nau Dachi Akõre baita berreabarii mechiu nii,
chi nau iujãad̶aa neei b̶uad̶a.
Maamina Jesusba kuitaasii ẽbẽrarãba ichi rey babid̶ai kʉ̃ria panuu.
Maud̶eeba waya ichi du ab̶a ead̶e ʉtaa wãsii.